ভারতের সদ্য প্রাক্তন ‘প্রথম নাগরিক’, মনের মণিকোঠায় জমা আছে ভারত রাষ্ট্রের নানা আবর্তনের ‘ক্লাসিফায়েড’ তথ্য। বঙ্গসন্তান শ্রী প্রণব মুখোপাধ্যায়ের স্মৃতিচারণে ডুব দিলে তাই মিলতে পারে গুপ্তধন। কিন্তু মন্ত্রগুপ্তির শপথের কাছে তিনি দায়বদ্ধ। ব্যক্তি প্রণব মুখোপাধ্যায় তাই আত্মজীবনী লেখার ক্ষেত্রে রক্ষণশীল ছিলেন আছেন এবং থাকবেন। শুক্রবার সাংবাদিক সুমন চট্টোপাধ্যায়ের লেখা বই ‘প্রথম নাগরিক’ –এর প্রকাশ অনুষ্ঠানে এ কথা বলেই বৈঠকী আড্ডা শুরু করলেন প্রণববাবু। গত কয়েক দশকে শ্রী মুখোপাধ্যায়কে খুব কাছ থেকে দেখেছেন সুমন চট্টোপাধ্যায়। কারিগর প্রকাশিত ‘প্রথম নাগরিক’–এর কেন্দ্র চরিত্র প্রণব মুখোপাধ্যায় এবং সেই অনুষঙ্গে গত কয়েক দশকের রাজনৈতিক আবর্তনের আখ্যান – যেমন দেখেছেন লেখক। কিন্তু বই প্রকাশ অনুষ্ঠানের আমন্ত্রণপত্রে কার্টুন কেন?